Heli-ongeluk: ‘My broer het as ŉ held gesterf’Jason en Shane Badenhorst. Foto: Facebook Só het Shane Badenhorst gesê ŉ dag nadat die masjiene wat haar ouer broer, Jason (27), aan die lewe gehou het, afgeskakel is. Maroela Media het vroeër berig Jason, ŉ wildvanger en jakkalsjagter, is in die Life Rosepark-hospitaal in Bloemfontein breindood verklaar nadat die helikopter waarin hy ŉ passasier was, verlede week geval het. Die ventilator wat hom aan die lewe gehou het is Donderdag afgeskakel nadat sy organe geoes is. Volgens Shane sal een van Jason se niere aan ŉ ma met ŉ jong kind geskenk word, terwyl die ander nier ŉ matriekseun se lewe sal red. Jason se hart sal glo ŉ 14-jarige meisie ŉ tweede kans op lewe gee. “Dit was die langste week van my lewe, maar dit is uiteindelik verby. My broer het as ŉ held gesterf,” het Shane op haar Facebook-profiel gesê. Talle mense het boodskappe van ondersteuning vir die familie op sosiale media gedeel, asook vir Lauren Senekal, Jason se verloofde. Shane het kort ná haar broer se dood ŉ hartroerende huldeblyk aan hom gedeel. “Ek gaan sy lawwe kaskenades mis en snaaks genoeg ook die kere wat hy my uitgetrap het. Hy het gesterf terwyl hy dit gedoen het waaroor hy die passievolste was. Sy verloofde se stem was die laaste ding wat hy gehoor het en ek weet hy is gelukkig en vreedsaam dood, presies soos hy dit sou wou gehad het,” het sy gesê. “Ek is so dankbaar dat ek hierdie afgelope week langs sy bed kon lê, sy wange soen, sy hand vashou en sy hare streel, terwyl ek hom herinner dat ek is wie ek vandag is as gevolg van hom en dat ek so trots op hom is. Hy het elke dag sy familie eerste gestel, selfs tydens sy laaste dag op aarde. Die liefde wat hy vir sy toekomstige vrou gehad het, was waarlik noemenswaardig – hy het [haar] so liefgehad. “Jy was die beste broer, selfs toe ek meeste van die tyd ŉ slegte suster was. Jy is vir ewig by my. Vir ewig en ewig en altyd. Alles was presies soos dit moes wees. Dankie dat jy dit kort gehou het. Al my liefde my liefling broer.”